google/wiki40b huggingface dataset:
Arnold Rüütel

Agronom og landbruksvitenskapsmann

Rüütel tok agronomutdannelse, som han fullførte i 1950. Deretter begynte han å arbeide for landbruksetaten på Saaremaa. Fra 1955 til 1957 var han lærer på skolen for landbruksmekanisering i Tartu. Deretter spesialiserte han seg på bufe og ble sjef for forsøksgårder. Samtidig arbeidet studerte han ved Eesti Põllumajanduse Akadeemia, Estlands landbruksakademi, der han ble uteksaminert i 1964. I 1969 ble han rektor ved landbruksakademiet. Han fortsatte sin karriere som forsker.

Fra sovjetpolitikk til selvstendighet

I 1983 ble Rüütel valgt til formann i presidiet i det øverste sovjet i Den estiske sosialistiske sovjetrepublikk. Utover på 1980-tallet støttet han den estiske uavhengighetslinjen og ble en forkjemper for Estlands selvstendighet fra Sovjetunionen. I 1990 ble han valgt til formann i Republikken Estlands øverste råd, en posisjon han hadde til oktober 1992. Han ledet dermed Estland ut av Sovjetunionen og til internasjonal anerkjennelse som suveren stat.

I det selvstendige Estland

Rüütel var fra 1991 til 1992 medlem av den grunnlovgivende forsamling. Han stilte i 1992 til valg som president, men lykkes ikke. Derimot ble han i 1995 innvalgt i Riigikogu, Etslands nasjonalforsamling, der han ble viseparlamentspresident. Rüütel representerte Den estiske folkeunionen, der han var partileder fra 1994 til 2000.

President

I 2001 ble Rüütel valgt til Estlands president. Han ble innsatt 8. oktober 2001 og overtok etter Lennart Meri. 
I Rüütels tid som president striden rundt kravet om å kunne estisk språk for å kunne inneha offentlig stilling oppmerksomhet. Landet ble i 2004 medlem av av NATO og EU 2004.
I 2006 ble han etterfulgt i presidentembetet av Toomas Hendrik Ilves.

Utmerkelser

Rüütel er innehaver av kjedet av Terra Mariana-korsets orden. I 2002 ble han tildelt storkorset av St. Olavs Orden, tildelt 2002. Rüütel mottok i 2002 Den hvite ørns orden fra Polens president. Han har også mottatt storkors av Finlands hvite roses orden, storkors av Republikken Ungarns fortjenstorden, storkors av Adolf av Nassaus sivile og militære fortjenstorden, storkors av Infante Dom Henriks orden, storkjede av Maltas nasjonale fortjenstorden, storkors av Romanias nasjonale fortjenstorden, kjede av Makarios IIIs orden (Kypros),  storkors av Republikken Italias fortjenstorden, 1. klasse av Vytautas den stores orden (Litauen), 1. klasse av Det hvite dobbeltkorsets orden (Slovakia), 1. klasse av Trestjerneordenen (Latvia) og storkors av 
Den islandske falkeorden.
Rüütel er æresdoktor ved Helsingfors universitet, Universitetet i Napoli i Italia, Bentley College i USA, Szent István-universitetet i Ungarn og L.N. Gumilyov eurasiske nasjonaluniversitet i Kasakhstan.
Klatremus i knipe

Klatremus i knipe er en animasjonsfilm av Ivo Caprino fra 1955, basert på figurene fra Thorbjørn Egners fortelling om Klatremus og de andre dyrene i Hakkebakkeskogen.
Filmen er en reklamefilm om banksparing, produsert på oppdrag fra De Nordiske Sparebanker. Historien er at Klatremus har latt seg overtale av Bestemor Skogmus til å spare nøtter i skogens lokale Sparebank. Da han senere får ødelagt gitaren, viser det seg at sparingen, og rentene, gjør ham i stand til å kjøpe en ny gitar. Historien «ble så snusfornuftig, påtrengende oppdragende og fjernt fra Klatremus' korttenkte natur at det var vanskelig å forestille seg hvorfor Egner lot det skje. Filmen var et like sørgelig kapittel som Karius og Baktus var stor og uforglemmelig kunst.»
Figurenes stemmer ble gitt av The Monn Keys, mens Egner selv var fortellerstemmen.
Spilletid: 15 min.
Gaius av Ephesus

Gaius av Efesus var en av de sytti disipler. I Det nye testamente nevnes han som gjestgiver til Apostelen Paulus i Efesus (Rom 16,23) og han skal ha blitt annen biskop i Efesus etter apostelen Timoteus. 
Gaius æres som helgen; hans minnedag er 5. november.
Maalaea oljekraftverk

Maalaea oljekraftverk er et varmekraftverk i Maui County i delstaten Hawaii i det østre USA. Anlegget har en installert produksjonskapasitet på 230 MW, fordelt på 21 små turbiner. Operatør er energiselskapet Maui Electric Co Ltd. 
Kraftverket stod ferdig utbygd i 1972 med utvidelser i 1987. Brenselkilden er hovedsakelig fyringsolje.
Intelligent Systems

Intelligent Systems (株式会社インテリジェントシステムズ, Kabushiki-Gaisha Interijento Shisutemuzu) er en japansk videospillprodusent og -utvikler som gir ut spill for Nintendo. Intelligent Systems har laget spill til alle Nintendos spillkonsoller, både stasjonære og håndholdte, og er en av de viktigste utviklerne hos Nintendo. Intelligent Systems ble skapt i 1986 da flere utviklere forlot Nintendo Research and Development 1 (R&D1).
Trichomaeus

Levevis

Larvene utvikler seg i ved av løvtrær.

Utbredelse

Arten er kjent fra den Demokratiske Republikken Kongo.
Fylkesvei 6002

Fylkesveg 6002 går mellom Torvika og Klungnes i Rauma kommune. Veien er 2,2 km lang.
Frem til 2019 hadde veien betegnelsen Fv180.
Betri Bank

Betri Bank er en forretningsbank på Færøyene. Den er Færøyenes største pengeinstitutt og har hovedkontor i Tórshavn og filialer i flere færøyske byer og bygder. Den er også en av de eldste bankene i Kongeriket Danmark, ettersom den ble etablert i 1832 som Færø Amts Sparekasse. I 1965 tok den navnet Føroya Sparikassi. I 1992 ble virksomheten omdannet fra en sparebank til en forretningsbank.
I 2002 ble Føroya Sparikassi omdannet til et aksjeselskap og senere børsnotert på Island og i Danmark.
I 2005 kjøpte sparekassen Kaupthing Banks avdeling i København, som ble omdøpt til Eik Bank Danmark. Banken kjøpte også Kaupthing Banks virksomhet på Færøyene og Skandiabankens virksomhet i Danmark. I 2006 skiftet hele Føroya Sparikassi navn til Eik Banki, som viste til det solide eiketreet, som i mange år har vært et felles symbol for sparebankene.
Banken ble hardt rammet under finanskrisen og ble i 2010 regnet som insolvent av Finanstilsynet. Banken måtte selge avdelingen i København og la seg kjøpe av den danske staten ved AS Finansiel Stabilitet. Færøyenes største forsikringsselskap, Tryggingarfelagið Føroyar, ble i 2011 hovedaksjonær og i 2015 eneeier i Eik Banki, som i 2017 tok navnet Betri Bank (færøysk for «bedre»). Etter overtagelsen har banken vært gjenstand for en omfattende skattesak, den såkalte Eik-saken.
Stephen Irwin

Stephen Irwin er et nordirsk medlem eller tidligere medlem av den lojalistiske paramilitære organisasjonen Ulster Freedom Fighters (UFF). 
Den 30. oktober 1993 utførte han sammen med Torrens Knight, Jeffrey Deeney og Brian McNeill den såkalte Greysteelmassakren. Tre av dem gikk i puben Rising Sun under en Halloweenfest og åpnet ild med automatvåpen mot de omkring 200 gjesten. Åtte ble drept og flere såret. 
Kort tid etter angrepet ble de fire pågrepet. Irwin ble dømt til åtte ganger livstids fengsel for mord. Han ble løslatt som følge av Belfastavtalen.
I november 2000 kom det frem opplysninger om at Irwin hadde sluttet seg til den britiske nynazistiske gruppen Combat 18. Han ble filmet av Metropolitan Police i London mens han gjorde nazihilsen ved Kenotafen på Whitehall på Remembrance Sunday. Det ble fremsatt krav om at hans løslatelse måtte suspenderes som følge av kontakt med en gruppe som er involvert i politisk motivert vold.
I 2004 var han involvert i et knivangrep, der en mann ble kuttet opp med en tapetkniv og måtte sy 200 sting. Som følge av dette ble løslatelsen trukket tilbake i juli 2004. Høsten 2005 ble det annonsert at han må sone hele straffen.
Epiphone

Historie

Grunnleggeren Stathopoulos sønn Epi (Epaminondas), var 22 år når han fikk oppgaven med å bringe firmaet videre etter sin fars død. Da han i 1923 overtok resten av aksjene etter sin mors død, faset han ut produkter han mente ikke hadde en fremtid, en eldre type mandoliner. I stedet satset han på Recording-serien av banjoer, det mest populære instrumentet i USA etter 1. verdenskrig. Han annonserte i fagblader at «the new policy of business and all interest will be devoted to the production of banjos, tenor banjos, banjo mandolins, banjo guitars, and banjo ukuleles under the registered trademark name of Epiphone», et navn som var en sammensetting av Epi- og -phone som er er det greske ordet for «stemme».
Han ansatte de beste arbeiderne, og produksjonen økte. I 1928 introduserte Epiphone sin første serie med akustiske gitarer for å ta markedsandeler fra den store rivalen Gibson, noe de oppnådde.
Etter 2. verdenskrig gikk det imidlertid dårlig med Epiphone, ikke minst fordi Epi døde av leukemi. Det å klare å fortsette kappløpet med Gibson om å hele tiden klare å lage de beste gitarene og pickupene, og henge med i utviklingen, ble for tøft da de hadde mistet sin største ressurs, og brødrene Orphie og Frixo, som hadde overtatt selskapet, var stadig uenige om veien videre.
I 1957 overtok Gibson Epiphone.
Think Too Much

Think Too Much er et musikkalbum med mylittlepony, utgitt i 2008. Dette er bandets debutalbum.
Mølla hotell

Historie

I 1991 var dette den eneste gjenværende møllebygningen i distriktet. Etter over 130 års mølledrift ble den innhentet av den moderne tid krav til effektivitet, og sommeren 1991 malte Mølla for siste gang. Bare en måned etter at Mølla malte sitt siste korn startet ombyggingen til hotell. Rommene er stort sett lagt inn i møllas kornsilo, mens resten av bygningsmassen er administrasjon og møterom. Etter en total renovasjon sto hotellet klart til å ta imot gjester til de Olympiske leker 1994.
Vinnie Vincent

Starten

Vincent er sønn av Terri og Alfonso Cusano. Han vokste opp i en fattig familie der foreldrene drev med country og western-musikk. Faren hans spilte gitar mens moren var sanger, og begge to skal visst ha gitt ut plater på 1940-tallet. Han begynte med gitartimer da han var 10 år gammel. Senere startet han bandet Hunter. I 1977 flyttet han til Los Angeles der han ble invitert av Felix Cavaliere til å spille i rockebandet Treasure.

Kiss

På Creatures of the Night jobbet Vincent som låtskriver og gitarist, han bidro med tre sanger til albumet. Etter at albumet var utgitt ble med som gitarist for turneen og han fikk navnet Vinnie Vincent av Gene Simmons. Paul Stanley lagde også sminken og kallenavnet hans som ble The Ankh Warrior. Han var ennå ikke medlem av bandet og på coveret til Creatures of the Night er det bilde av Ace Frehley isteden.
På Lick It Up-albumet ble Vinnie Vincent presentert som medlem av bandet. Han bidro som låtskriver på 8 av 10 sanger og var her avbildet på coveret og var med på de to musikkvideoene til albumet. I løpet av den påfølgenede turneen ble Vincent sparket fra bandet to ganger. Først etter den europeiske delen som ble avsluttet i Finland høsten 1983, men han ble så tatt inn i varmen igjen da den amerikanske delen av turneen fortsatte noen uker seinere. Likevel ble samarbeidsklimaet med Vincent tydeligvis uholdbart for Simmons og Stanley, og turneens siste konsert i Evansville, Indiana, våren 1984, ble Vincents siste som medlem av Kiss. 
Gene Simmons har uttalt at Vinnie Vincent var det mest selvdestruktive mennesket han har møtt, mens Stanley har uttalt at Vincent trodde han kunne ta over ledelsen i gruppa. En annen viktig grunn for bruddet var visstnok at Vinnie Vincent aldri skrev under på noen kontrakt, selv om han lovet å gjøre det. I stedet ble det stadig utsatt, og juridisk sett var da muligens Vincent aldri offisielt medlem av Kiss.
Stanley og Simmons la derimot aldri skjul på at de hadde respekt for Vincent som låtskriver og de tok opp igjen samarbeidet med ham i forbindelse med låtskriverprosessen til albumet Revenge i 1992. Her var Vinnie Vincent medkomponist på tre sanger, og det ble laget musikkvideoer til to av dem - «Unholy» og «I Just Wanna».
Også dette samarbeidet ble kortvarig, og etter låtskriversamarbeidet tidlig på 1990-tallet ble Simmons og Stanley saksøkt av Vincent en rekke ganger. Vincent hevder at de skylder ham inntekter fra låter han var med på å skrive, men han har ikke vunnet ett eneste søksmål.

Etter Kiss

I 1985 dannet han gruppa Vinnie Vincent Invasion sammen med Robert Fleischman, som han tidligere hadde samarbeidet med på prosjektet Warrior. Bandet, som bestod av Mark Slaughter som vokalist, Vincent på gitar, Dana Strum på bass og Bobby Rock på trommer, ga ut to album. Bandet hadde også litt suksess med låter som «That Time of Year» og «Love Kills».
I 1989 ble bandet oppløst og han sto uten platekontrakt.
I 1996 gjorde han comeback med utgivelsen The EP/Euphoria.
Rhopaliella

Utseende

Middelsstore (ca. 12 millimeter), avlange, mørke trebukker, pronotum brunrødt. Antennene er tynne og kortere enn kroppen. Pronotum er litt ujevnt tønneformet. Dekkvingene er jevnbrede. Beina er nokså lange og tynne, på alle beinpar er lårene noe klubbeformede.

Utbredelse

Artene er bare kjent fra Brasil.
Glittre sanatorium

Glittre sanatorium  i Nittedal ble opprettet som en statlig institusjon i 1925, og var et stort sanatorium for behandling av tuberkulose. Det hadde da allerede eksistert som et privat sanatorium i flere år, men staten overtok eiendommen i 1920-årene og bygget et nytt sanatorium med kapasitet til rundt 160 pasienter, og kunne ved stor pågang ta imot inntill 180 pasienter.
Etter at legemidler som Streptomycin nærmest tok knekken på tuberkulosen tidlig på 1950-tallet gikk det over til å bli en mer generelt lungesykehus. Dette ble drevet av staten fram til fram til 31. desember 1990, da institusjonen ble overtatt av Landsforeningen for hjerte- og lungesyke (LHL) 1. januar 1991.
Virksomheten er videreført av LHL under navnet Glittreklinikken som et spesialsykehus for utredning, behandling og rehabilitering av pasienter med lungesyke. Spesialsykehuset er landsdekkende og er Norges største institusjon for lungerehabilitering med 96 pasientplasser. Glittreklinikken behandler 1 100 pasienter i året.
Øyrane (Førde)

Øyrane er et industri- og serviceområde i Førde kommune. Det ligger plassert vest før Førde sentrum, mot Førdefjorden.

Historisk

Førde lufthamn var på Øyrane fra 1971 til den flyttet til Bringeland i 1986.
Høgskulen i Sogn og Fjordane sin ingeniørutdanning var lenge på Øyrane, men ble flyttet til Vie da det nye høyskolebygget stod ferdig der.
Munken Gamli

munken Gamli (norrønt Gamli kanóki; «kanikken Gamle» eller «den gamle kanikken») var en islandsk skald som levde i siste halvdel av 1100-tallet, kanskje også inn på 1200-tallet. Det er uklart om «Gamli» skal forstås som «den gamle» eller som et navn. I Jóns saga postula kalles han broðir Gamli, noe som tolkes som at det er et navn. Navnet «Gamli» er kjent fra andre personer i sagatiden, men var ikke mye brukt.

Diktningen

Gamli er best kjent som forfatteren av Harmsól, en kristen dråpa skrevet på versemålet dróttkvætt med 65 strofer og fem «stefjabalkar» (stev-bolker). Dråpaen har blitt bevart i det islandske manuskriptet AM 757 4° (B), hvor både dråpaens navn og Gamli kanóki er nevnt. Fredrik Paasche skriver om diktet at «Den dag i dag virker kvadet levende; det er adlet av skaldens trang til 'hjertets renhet' og gjennemglødet av hans hvilesøkende Krist-tro.» 
Navnet Harmsól betyr «Sorgens sol», og det er Kristus som er sorgens sol. Fredrik Paasche hevder at diktet er skrevet i god overensstemmelse med de herskende religiøse stemninger i renessansens Europa i det 12. århundre.
Tradisjonelt blir dróttkvætt-stilen forbundet med verdslige dikt om fyrster og høvdinger, men stilen ble beholdt i de kristelige diktene som ble skrevet i det 12. og 13. århundre. Blant disse diktene regnes Harmsól av enkelte forskere blant de beste: «I konseptet til ei utgreiing om kristelige dråper frå det 13. hundreåret tek Vésteinn Ólason fram at det snautt har vore skrive eit betre verk enn Harmsól dersom ein samanliknar med det som har vore sagt frå gamalt av.»
Gamli sies også å ha skrevet en dråpa – Jóansdrápa - om apostelen Johannes, hvor fire strofer i hrynhend versemål har blitt bevart i Jóns saga postula. Sagaens forfatter sier her at Gamli var kanikk i Augustinerordenens kloster Þykkvabæjarklaustur i det sørøstlige Island - og dette er den eneste biografiske opplysningen vi har om Gamli. Klosteret ble grunnlagt i 1168 med Torlak Torhallsson som sin første abbed, og diktet Harmsól kan, av filologiske grunner dateres til perioden 1175-1200, noe som omtrent kan gi oss informasjon om når Gamli kanóki levde.
Filologen Finnur Jónsson anfører at diktningen ikke utmerker seg på noen måte i poetisk henseende, men er interessant i valget av tema og innhold.
Actaletidae

Utseende

Små (gjerne rundt 1 mm), mørke spretthaler. De har et redusert trakésystem. Hodet er ganske stort og rundet, antennene middels lange og består av fire ledd, fasettøynene ovale, store til spretthaler å være. Beina er kraftige og forholdsvis lange, springgaffelen (furca) er to-leddet og meget lang, nesten så lang som resten av kroppen til sammen.

Levevis

Artene i denne familien finnes utelukkende i fjæra.

Utbredelse

Den ene arten i slekten Actaletes finnes i det sørvestlige Europa, nord til Storbritannia. Spinactaletes-artene er utbredt langs øyene i Det karibiske hav og langs den nordlige Atlanterhavskysten av Sør-Amerika.
Oslo astrologiske ur

Oslo astrologiske ur er en astronomisk klokke i Karl Johans gate 3 i Oslo. Uret er utformet slik at det aktuelle stjernetegnet vises ved at det på kveldstid lyser opp med en egen farve. Uret er utformet av kunstnerne Elena Engelsen og Per Ung.

Urets struktur

Uret er 346 cm i diameter, med en sirkulær urskive på 180 cm. Stjernetegnene er støpt i bronse og patinert. Ringene er i kobber og patinert. Platene i urskiven er belagt med 22 karat bladgull og den totale vekten på det astrologiske uret er ca. 1000 kg. Urverket er radiostyrt fra Mainflingen-senderen sydøst for Frankfurt am Main i Tyskland. Hvert stjernetegn har innvendig belysning.
Ekteparet Engelsen og Ung brukte over ett år på  prosjektet. Engelsen sto for utformingen av dyrene, mens Ung designet menneskeskikkelsene i zodiaken. Dette prosjektet er det andre i rekken av samarbeidsprosjekter mellom kunstnerparet Engelsen og Ung.

Avdukningen

Uret ble avduket 20. oktober 2010. Ordfører Fabian Stang var til stede under seremonien: «Vi er utrolig stolte over at Oslo nå har et astrologisk ur, spesielt fordi det er designet av Elena Engelsen og Per Ung, to av Norges mest kjente kunstnere. Uret er godt synlig og vil sette et solid preg på bybildet.»
Broket dagfly

Utseende

Et ganske lite (vingespenn 23 – 26 mm), grått nattfly. Den kan kjennes på den lille størrelsen, forholdsvis kontrastrikt tegnede forvinger og mørke bakvinger. Forvingen er lys grå med svarte tegninger, mellomlinjene, som avgrenser vingens midtfelt, er kraftige, svarte og går i sik-sak. Bakvingen er mørkt grå med en svakt antydet, lys tverrstripe.

Levevis

Arten lever på snaufjell og tundra over tregrensen. Larvene utvikler seg på dvergbjørk (Betula nana) og blåbær (Vaccinium myrtillus). Den bruker to år på utviklingen og overvintrer to ganger, første gangen som egg og andre gangen som puppe. Voksne sommerfugler finnes ofte bare annethvert år, i Troms ser dette ut til å skje i ujevne årstall og i Finnmark i jevne årstall. De flyr i om dagen i solskinn, i juni – juli.

Utbredelse

Den er utbredt i Nord-Europa og østover gjennom Russland til Øst-Sibir, dessuten i det nordligste Nord-Amerika, også på Grønland. I Norge er den bare med sikkerhet funnet i Troms og Finnmark, der den er lokal og uvanlig, men den forekommer betydelig lenger sør i Sverige.
Golfo Dulce

Golfo Dulce er en terskelfjord sørvest i Costa Rica. Den starter i Stillehavet og går et stykke nordover før den bøyer av vestover. Fjorden skiller Osahalvøya fra resten av Fastlands-Costa Rica. Langs fjorden ligger blant annet byen Golfito.
Saṃdhinirmocanasūtraen

Saṃdhinirmocanasūtraen (sanskrit; kinesisk: 解深密經; pinyin: Jiě Shēnmì Jīng; tibetansk: དགོངས་པ་ངེས་འགྲེལ༏, Wylie: dgongs pa nges 'grel Gongpa Ngédrel) eller sūtraen om forklaringen av dypsindige hemmeligheter er en mahayana-buddhistisk tekst som tilhører Yogācāra-skolen. Sūtraen ble oversatt fra sanskrit til kinesisk fire ganger, den mest komplette og troverdige oversettelsen ble gjort av Xuánzàng. Teksten ble også oversatt til tibetansk.
Birger Knudsen

Fra journalist til direktør

Språkkunnskapen kom godt med da han i 1922 begynte i NTB som journalist. Men også intendanturefaringen var med på å bringe ham til topps i NTB. Da regnskapsjef Peter Helgevold i 1929 ble alvorlig syk kunne Knutsen uten videre ta over bokholderiet. Da Helgevold døde fikk Knudsen stillingen som kontorsjef.
Han fikk utstrakt tillit og utvidede oppgaver fra NTB-direktør Per Wendelbo, og da denne døde brått i 1937 hadde Knudsen den oversikten som skulle til for å aksle leder-stillingen.
Som ny direktør fikk Knudsen en rekke problemer i fanget. Opptakten til den annen verdenskrig innebar en stadig mer hektisk nyhetsstrøm. Samtidig måtte han takle et akutt lokalspørsmål, da huseieren sa opp NTBs kontrakt i Grensen 3 i Oslo. Til slutt satset ledelsen alt på de to øverste etasjene i St. Olavs plass 5, - et bygg som ennå ikke var ferdig.

Fem år i eksil

Dette ble imidlertid småtterier, sett i forhold til det som kom. Da tyskerne inntok landet innebar det full omveltning i Knudsens NTB. Han selv og mye av staben fulgte den norske regjeringen på en kaotisk flukt nordover, og forsøkte underveis å opprettholde en slags nyhetstjeneste. Til slutt endte Knudsen opp i Bodø, dernest i Tromsø, før han fulgte Kongen og regjeringen på krysseren «Devonshire» til eksil i England.
I London ble Knudsen sittende som et slags «enmanns-NTB». Han fikk imidlertid en viktig funksjon. Hans forbindelser med byrået Reuters fra før krigen, hans kontaktnett og arbeid ble av stor betydning for den norske regjeringen. Etter hvert fikk han også romsligere arbeidsforhold og mer hjelp i arbeidet.
I Oslo jobbet de gjenværende NTB-medarbeiderne med å holde hjula i gang. Mer eller mindre motvillig justerte de kursen etter de nye makthaverne. Den ikke fullt 29 år gamle Paul de Glasenapp tok over ledelsen, og sørget raskt for å sikre seg et bekvemt NS-medlemskap. Høsten 1940 rykket byrået inn i de nye lokalene på St. Olavs plass og ble snart et effektivt redskap for tyskerne.

Langvarig tjeneste

Da krigen endte rammet landssvikoppgjøret og Norsk Presseforbunds gransking mange av de som hadde ledet an i NTB i denne lite ærerike epoken. Men byrået hadde vokst kraftig under krigen, til mer enn 100 medarbeidere. Selv etter oppryddingen var det derfor mye arbeidskraft tilbake. Da Knudsen nådde Oslo-kontoret på kvelden 10. mai 1945 kunne han ta over et nyhetsbyrå med hektisk virksomhet.
Knudsen ble sittende som direktør helt til 1961. Han var blitt 70 år da han gikk av, og hadde vært leder for byrået lenger enn noen annen NTB-sjef.
Peresvet

Peresvet (russisk: Пересве́т) er en by i Moskva oblast i Russland. Den ligger ved elva Kunja (en bielv til Dubna), rundt 90 km nordøst for Moskva og 17 km nord for Sergijev Posad. Innbyggertall: 17 500 (2005 est.).
Offisielt ble Peresvet grunnlagt i 1955 som en bymessig bosetning som betjente NIIChimMash (russisk: НИИ́Хи́мМа́ш, en forkortelse for «forskningsinstitutt for kjemisk ingeniørkunst»), et forskningsinstitutt for testing av rakettmotorer og vakuumkammertesting av romfartøyer. Bosetningen fikk navnet Novostrojka (russisk: Новостро́йка).
Til 1992 var Novostrojka et forbudt område. I sovjetperioden var all bosetning fullstendig underlagt instituttets autoritet. Senere ble det styrt av administrasjonen i byen Krasnozavodsk. I 2000 fikk byen endelig innvilget bystatus og sitt nåværende navn (etter middelalderhelten Alexander Peresvet).